ΚΑΝΟΝΙΣΜΟΣ (ΕΟΚ) αριθ. 1305/80 ΤΗΣ ΕΠΙΤΡΟΠΗΣ της 29ης Μαΐου 1980 περί δεκάτης τρίτης τροποποιήσεως του κανονισμού (ΕΟΚ) αριθ. 2044/75 όσον αφορά το πιστοποιητικό εξαγωγής για το βούτυρο, περί παρεκκλίσεως από τον κανονισμό (ΕΟΚ) αριθ. 2730/79 όσον αφορά την καταβολή της επιστροφής για το προϊόν αυτό, και περί τροποποιήσεως του κανονισμού (ΕΟΚ) αριθ. 210/69

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1761/78(2), και ιδίως το άρθρο 13 παράγραφος 3, το άρθρο 17 παράγραφος 4 και το άρθρο 28,

τον κανονισμό (ΕΟΚ) αριθ. 876/68 του Συμβουλίου της 28ης Ιουνίου 1968, ο οποίος θεσπίζει, στον τομέα του γάλακτος και των γαλακτοκομικών προϊόντων, τους γενικούς κανόνες σχετικά με την παροχή των επιστροφών κατά την εξαγωγή και τα κριτήρια καθορισμού του ύψους τους(3), όπως τροποποιήθηκε τελευταία από τον κανονισμό (ΕΟΚ) αριθ. 2429/72(4), και ιδίως το άρθρο 6 παράγραφος 2 δεύτερο εδάφιο και παράγραφος 3,

Εκτιμώντας:

ότι σύμφωνα με το άρθρο 2 παράγραφοι 2 και 3 του κανονισμού (ΕΟΚ) αριθ. 2044/75 της Επιτροπής(5), όπως τροποποιήθηκε τελευταία από τον κανονισμό (ΕΟΚ) αριθ. 1046/80(6), ιδίως κάθε εξαγωγή βουτύρου εξαρτάται από την υποβολή πιστοποιητικού εξαγωγής που πρέπει να αναγράφει υποχρεωτικά τη χώρα προορισμού στην περίπτωση που δεν καθορίσθηκε εκ των προτέρων επιστροφή-

ότι, για τη δυνατότητα πιο στενής παρακολουθήσεως της εξελίξεως των εξαγωγών του βουτύρου, καθίσταται αναγκαίο να ορισθεί ότι ο προορισμός θα αναγράφεται σε κάθε πιστοποιητικό εξαγωγής για το προϊόν αυτό και να εξασφαλίζεται η τήρηση αυτού του υποχρεωτικού προορισμού, εξαρτώντας την καταβολή ενός μέρους της επιστροφής από την υποβολή της αποδείξεως αφίξεως του προϊόντος στον προορισμό- ότι, για το λόγο αυτό, πρέπει να προβλεφθούν ειδικές διατάξεις που παρεκκλίνουν από εκείνες που προβλέπονται στους κανονισμούς (ΕΟΚ) αριθ. 2730/79 της Επιτροπής(7) και (ΕΟΚ) αριθ. 798/80 της Επιτροπής(8)- ότι πρέπει να αναγράφεται ο προορισμός σύμφωνα με τους ορισμούς που αναφέρονται στο παράρτημα του κανονισμού (ΕΟΚ) αριθ. 1098/80 της Επιτροπής(9), όπως τροποποιήθηκε τελευταία από τον κανονισμό (ΕΟΚ) αριθ. 242/80(10)-

ότι, ως προς τις παρεχόμενες από τα Κράτη Μέλη σχετικές ανακοινώσεις, ο κανονισμός (ΕΟΚ) αριθ. 210/69 της Επιτροπής(11), όπως τροποποιήθηκε τελευταία από τον κανονισμό (ΕΟΚ) αριθ. 646/80(12), πρέπει να προσαρμοσθεί κατά συνέπεια-

ότι τα μέτρα που αναφέρονται στον παρόντα κανονισμό είναι σύμφωνα με τη γνώμη της Επιτροπής Διαχειρήσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 5 του κανονισμού (ΕΟΚ) αριθ. 2044/75, η παράγραφος 5 αντικαθίσταται από τις ακόλουθες παραγράφους:

"5. Για τα προϊόντα που αναγράφονται στις διακρίσεις 04.02 Α II β) 1,04.02 Β I β) 2 αα) και 04.03 Β του Κοινού Δασμολογίου, η αίτηση πιστοποιητικού εξαγωγής που αναφέρεται στο άρθρο 2 παράγραφος 3, καθώς και αυτό το πιστοποιητικό, φέρουν στο τετραγωνίδιο 13 την ένδειξη της χώρας προορισμού.

Το πιστοποιητικό υποχρεώνει προς εξαγωγή σε αυτή τη χώρα.

6. Για τα προϊόντα που αναγράφονται στη διάκριση 04.03 Α του Κοινού Δασμολογίου, η αίτηση του πιστοποιητικού εξαγωγής, περιέχουσα ή όχι εκ των προτέρω καθορισμό της επιστροφής, και το πιστοποιητικό φέρουν στο τετραγωνίδιο 13:

α) την ένδειξη ενός των ακολούθων προορισμών υπό την έννοια του κανονισμού (ΕΟΚ) αριθ. 1098/68:

- "ζώνη Γ 1",

- "ζώνη Γ 2",

- "προορισμός έτερος των ζωνών Γ 1 και Γ 2"-

β) την ένδειξη της τρίτης χώρας προορισμού ή του ειδικού προορισμού.

Το πιστοποιητικό υποχρεώνει προς εξαγωγή στον αναγραφόμενο προορισμό σύμφωνα με τις διατάξεις που αναφέρονται υπό α).

7. Για την καταβολή της επιστροφής για τα προϊόντα που αναφέρονται στη διάκριση 04.03 Α του Κοινού Δασμολογίου εφαρμόζονται οι ακόλουθες ειδικές διατάξεις:

α) Κατά παρέκκλιση από τις διατάξεις των άρθρων 9 παράγραφος 1, 21 και 24 του κανονισμού (ΕΟΚ) αριθ. 2730/79 και με την επιφύλαξη της εφαρμογής του άρθρου 10 του εν λόγω κανονισμού, καταβάλλεται ποσό του 85% του ποσοστού επιστροφής που εφαρμόζεται στη σχετική εξαγωγή, με προσκόμιση της αποδείξεως που αναφέρεται στο άρθρο 9 παράγραφος 1 δεύτερη περίπτωση του εν λόγω κανονισμού.

β) Σε περίπτωση καταβολής εκ των προτέρων της επιστροφής, το ποσό του 85% του ποσοστού επιστροφής που εφαρμόζεται στη σχετική εξαγωγή αντικαθιστά το ποσό που προκύπτει από την εφαρμογή του άρθρου 6 παράγραφος 3 πρώτη περίοδος του κανονισμού (ΕΟΚ) αριθ. 798/80.

γ) Το υπόλοιπο ποσό της επιστροφής καταβάλλεται με προσκόμιση της αποδείξεως εισαγωγής του προϊόντος σε μία από τις τρίτες χώρες υποχρεωτικού προορισμού που αναγράφεται σύμφωνα με την παράγραφο 6 υπό α). Οι διατάξεις του άρθρου 20 παράγραφοι 2, 3, 4, 5 και 6 του κανονισμού (ΕΟΚ) αριθ. 2730/73 εφαρμόζονται.

δ) Σύμφωνα με την παρούσα παράγραφο, το ποσοστό της επιστροφής που ισχύει για την ανάλογη εξαγωγή είναι:

- το καθοριζόμενο εκ των προτέρων ποσοστό, σε περίπτωση καθορισμού εκ των προτέρων της επιστροφής,

- το ποσοστό της ημέρας εκπληρώσεως των τελωνειακών διατυπώσεων εξαγωγής ή της ημέρας αποδοχής της δηλώσεως πληρωμής που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 798/80, σε περίπτωση μη καθορισμού εκ των προτέρων της επιστροφής."

Άρθρο 2

1. Οι διατάξεις του άρθρου 5 παράγραφος 7 του κανονισμού (ΕΟΚ) αριθ. 2044/75 εφαρμόζονται μόνο:

α) στο βούτυρο, για το οποίο οι τελωνειακές διατυπώσεις οι σχετικές με εξαγωγή εκτός της Κοινότητος πραγματοποιούνται από την ημερομηνία ενάρξεως ισχύος του παρόντος κανονισμού-

β) στο βούτυρο που υπάγεται στο καθεστώς που αναφέρεται στο άρθρο 5 του κανονισμού (ΕΟΚ) αριθ. 565/80 από την ημερομηνία ενάρξεως ισχύος του παρόντος κανονισμού.

2. Εν τούτοις, οι διατάξεις του άρθρου 5 παράγραφος 7 του κανονισμού (ΕΟΚ) αριθ. 2044/75 δεν εφαρμόζονται στις περιπτώσεις που αναφέρονται στην παράγραφο 1 υπό α) και β) όταν το χρησιμοποιούμενο πιστοποιητικό ζητήθηκε προ της ημερομηνίας ενάρξεως της ισχύος του παρόντος κανονισμού.

Άρθρο 3

Στο άρθρο 6 παράγραφος 1 προτελευταίο εδάφιο του κανονισμού (ΕΟΚ) αριθ. 210/69, προστίθεται η ακόλουθη περίοδος:

"Οι ανακοινώσεις σχετικά με τα πιστοποιητικά εξαγωγής για το βούτυρο που υπάγεται στη διάκριση 04.03 Α του Κοινού Δασμολογίου αναγράφουν, εξ άλλου, την τρίτη χώρα προορισμού ή τον ειδικό προορισμό που αναφέρεται στο τετραγωνίδιο 13 της αιτήσεως, σύμφωνα με το άρθρο 5 παράγραφος 6 υπό β) του κανονισμού (ΕΟΚ) αριθ. 2044/75."

Άρθρο 4

Ο παρών κανονισμός αρχίζει να ισχύει την 30ή Μαΐου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 29 Μαΐου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 204 της 28.7.1978, σ. 6.

(3) ΕΕ αριθ. Ν 155 της 3.7.1968, σ. 1.

(4) ΕΕ αριθ. Ν 264 της 23.11.1972, σ. 1.

(5) ΕΕ αριθ. Ν 213 της 11.8.1975, σ. 15.

(6) ΕΕ αριθ. Ν 111 της 30.4.1980, σ. 6.

(7) ΕΕ αριθ. Ν 317 της 12.12.1979, σ. 1.

(8) ΕΕ αριθ. Ν 87 της 1.4.1980, σ. 42.

(9) ΕΕ αριθ. Ν 184 της 29.7.1968, σ. 10.

(10) ΕΕ αριθ. Ν 27 της 2.2.1980, σ. 27.

(11) ΕΕ αριθ. Ν 28 της 5.2.1969, σ. 1.

(12) ΕΕ αριθ. Ν 72 της 18.3.1980, σ. 17.